langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl gl gl en gl en es gl gl en es gl gl gl gl en gl gl en gl en gl en gl en gl en gl en gl gl en gl en es gl gl gl en gl gl gl en en gl gl en gl en gl en gl en gl en gl en gl en es gl gl en gl en gl en gl en pt es es gl gl de gl gl war es it it it gl it es gl es es es gl gl en gl en en en en gl gl pt en gl gl en gl gl gl en gl gl en en gl gl en gl en gl gl it es en it it en it en it es en en it gl it it en it it en en it it it en war es en gl nl es gl fr it en ceb fr fr en en nl fr fr it en es it en en it en fr es en it en en gl gl en gl en gl en gl en gl en gl en gl en gl en gl en gl gl en gl gl en gl en gl en gl en gl en gl en gl gl en gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Un concerto solidario a favor de Manos Unidas, música para bebés e un espectáculo de danza para todos os públicos, oferta do Auditorio para esta fin de semana
Ourense, 29 de xaneiro de 2019
O Auditorio Municipal vivirá unha intensa fin de semana con actividades dirixidas ao público máis novo da cidade e coa celebración do X Concerto Solidario que organiza a ONG Manos Unidas, este venres 1 ás 20:00 horas. A venda de entradas, a 5€, será destinada integramente a equipar un laboratorio médico nun centro de saúde da India, e contará coa participación da Real Banda da Deputación de Ourense, Emilio Rúa, e diferentes músicos e asociacións de danza da cidade. A organización dispón, tamén, unha fila cero para todos os interesados en colaborar coa causa.
Arrerrú, de Rilo & Penadique
Ata 4 anos. Venres 1, ás 18:00 e 19:00 horas. 35 min. 3 €.Gratuíto para bebés.
Arrerru é unha palabra que vive na boca, non quere dicir nada, pero o A abre o asombro, o RRE a repetición, e o RU a delicadeza. As palabras acompáñanse da musicalidade da voz, dos ollos, dos xestos, do tacto…os bebés tempéranse mellor con estes apoios, nós ao pé da voz poñemos a voz dun acordeón diatónico, a voz multiplicada e asombrosa. Somos bebés, somos adultos, somos persoas da man doutras persoas. A linguaxe en singular non existe: primeiro apréndese en familia. A narración oral é a flor da vida en compañía para afrontar a onda.
Danza. Todos os públicos. Domingo 3, ás 12 horas. Entradas 3 €.
Se observásemos cada elemento que nos rodea a través dun microscopio visualizariamos a simetría das súas formas, as cores nas súas ás, a repetición nas súas follas e descubririamos a perfecta arquitectura que produce a natureza.
Se todo o que vemos ante os nosos ollos puidésemos descifralo en códigos e diseccionalo chegando ao máis minúsculo detalle das cousas que nos rodean, chegariamos ao puro infinito e avistariamos PI, un espectáculo de danza para público infantil e familiar onde entramos nun mundo cheo de curiosos insectos que ao se relacionar desvelan agochados segredos.
PI é un espectáculo visual, onde o corpo e a súa expresividade nos transporta a un universo microscópico, fragmentado, onde o xeral se torna detalle.
O Concello abre o prazo para entregar propostas do cartel do Entroido 2019, concurso dotado cun premio de 800 euros
O Concello de Ourense convoca o concurso para elixir o cartel anunciador das Festas do Entroido de Ourense 2019. O prazo de entrega de orixinais permanecerá aberto até o luns, 18 de febreiro, que este ano se celebrará na segunda semana de marzo (sendo o martes de Entroido o día 5). A persoa autora do cartel elixido recibirá un premio de 800 euros.
Poderá concursar toda persoa física ou xurídica. Os traballos serán entregados a través do Rexistro Xeral do Concello nun sobre, onde figurará Concurso carteis Entroido 2019 e debaixo un pseudónimo ou lema. Os carteis levarán o lema Ourense, capital do entroido, e deberán ser obras inéditas e orixinais. Neste sentido, e para evitar circunstancias ocorridas en anteriores convocatorias de concursos, as propostas irán acompañadas dunha declaración individual na que os aspirantes se responsabilizan totalmente de que non existen dereitos de terceiros nas obras presentadas, así como dunha renuncia aos dereitos de imaxe.
O cartel elixido será utilizado tamén como imaxe gráfica integrante dos anuncios na prensa escrita, carteis, mobiliario urbano publicitario, e outros elementos divulgativos que editará o Concello para promocionar o programa de actividades desta festa.
O xurado valorará o conxunto de creatividades tendo en conta a adecuación á temática, a orixinalidade e a calidade artística. O fallo farase público por comunicado oficial aos medios de comunicación e nas páxinas web do Concello e da Concellería de Cultura.
Talento ourensán por partida dobre na programación do Auditorio para a fin de semana: Luís Cepeda e Tito Asorey
Ourense, xaneiro de 2019.
O Auditorio de Ourense amosa o talento de dous autores da nosa cidade, o do músico Luís Cepeda e o do dramaturgo Tito Asorey. En ambos casos, por partida dobre, xa que haberá dous pases dos respectivos espectáculos. As entradas están á venda en www.ataquilla.com ou no despacho de billetes do Auditorio dúas horas antes de cada función.
Con todas as localidades esgotadas para o primeiro concerto (o do venres 25 ás 21:30 horas), Luís Cepeda repite o sábado 26 ás 21:30 horas co recital da xira Principios. Entradas á venda a 32,40 euros no anfiteatro e 37,80 euros no patio de butacas.
En 2016 recibira a proposta de concursar no programa de televisión ‘La Voz’. Pero meses despois presentouse ao cásting de Operación Triunfo, entrou na Academia e alí asimilou os valores, as técnicas e a gozar sobre o escenario.  Logo de lanzar alcanzar o número 1 nas listas de vendas de España co seu primeiro single, ‘Esta Vez’, co que tamén foi número 1 en iTunes e co que acadou 4,5 M de reproducións en YouTube, Cepeda publica o seu primeiro álbum: Principios.
Poderemos atopar cancións propias elaboradas coa complicidade do produtor e compositor David Sansebastián, coñecido polo seu traballo xunto a India Martínez, Antonio José ou María Parrado, entre outros moitos. En Principios tamén hai composicións antigas que nos van permitir coñecer como era ese artista anónimo e tímido que escribía por puro pracer.
O empapelado amarelo. A quinta do cuadrante.
A nova dramaturxia de Tito Asorey e de Melania Cruz. Teatro en galego recomendado para + 15 anos. Sala Principal. Capacidade máxima 100 persoas. Dúas funcións: ás 18:00 e ás 20:00 horas. Entradas:5 euros.
O empapelado amarelo é un espectáculo teatral unipersoal baseado no relato autobiográfico homónimo publicado no século XIX pola autora norteamericana Charlotte Perkins Gilman, un referente feminista de gran importancia na historia da literatura universal. A proposta escénica busca dialogar coas palabras da escritora desde a nosa contemporaneidade a través da palabra, o ritmo e as atmosferas visuais e sonoras nunha viaxe sensorial liberadora cara aos territorios da loucura e da lucidez.
O Auditorio ofrece, esta fin de semana, monicreques para as crianzas e un recital ao piano do ourensán Emilio Cid
Ourense, 10 de xaneiro de 2019.
Monicreques, monólogos e música de piano. É a oferta do Auditorio Municipal de Ourense para esta fin de semana.
'Musicreques, contacontos musical' é un espectáculo de monicreques con música en directo. A narración oral acompáñase de rimas, cantos e soportes visuais para que os nenos e nenas participen da maxia dos contos. Estes son orixinas, escritos por Loreto Pérez e ilustrados por Alma Cendán. Entre outras cantigas non faltarán Cada cousa no seu lugar, O caracol viaxeiro, Xoguemos a adiviñar, Pío e Pía ou A galiña Carmiña.
Recomendado para crianzas de 0 a 4 anos no marco do programa Apego. Haberá dúas funcións, ás 18:00 e ás 19:00 horas, e as entradas teñen un custe de 3€ anticipada (ataquilla.com) e na billeteira desde dúas horas antes da función. Crianzas, gratis.
Monólogos. Mañá venres, desde as 21:00 horas, a sala principal acolle o 20º aniversario dos Monólogos-R e celebra a efeméride cun espectáculo a cargo de David Amor e Oswaldo Digón. Os monólogos contan co traballo de Touriñán. As entradas están reservadas para clientes da operadora de telecomunicacións R. As entradas resérvanse na web por orde de petición.
Concerto de piano. Emilio Álvarez Cid, formado no Conservatorio Profesional de Ourense e no Superior de Música de Madrid, traballa actualmente como docente do CMUS Profesional de Vigo. Ten actuado en diferentes ciclos de concertos en Madrid, Illas Baleares, ou Londres.
O seu concerto, con entrada de balde até completar aforo, percorrerá os grandes mestres, caso de Schubert e Liszt, Beethoven ou Mendelssohn.
CONCERTO DE RESONANS (quinteto con bandoneón e piano)
Ourense, xaneiro de 2019.-
A obra romántica de Schumann e o tango de Piazzolla interpretado a catro cordas con bandoneón, a proposta musical do Enclave de Cámara para este mes de xaneiro.
Resonans nace pola conxunción de cinco músicos que pretenden difundir repertorio novo e descoñecido de cuarteto de cordas e bandoneón á vez que renden unha homenaxe ao repertorio dos grandes mestres compositores de quinteto con piano.
As interpretacións destes cinco virtuosos dan nova vida a obras coñecidas do repertorio clásico. No seu recital en Ourense adicarán unha primeira parte ao piano e a catro movementos dunha obra de Schumann na que destaca a intensidade temática romántica e unha segunda parte –xa sen o piano- na que o bandoneón e o tango de Astor Piazzolla toman a palabra. De feito, a historia e obra de Piazzolla está fortemente vencellada a este instrumento de orixe popular alemá pero que se desenvolveu musicalmente no mundo do tango en Bos Aires e Montevideo.
Os membros de Resonans son músicos que contan cunha variada traxectoria, tanto nos ámbitos da música de cámara e orquestra, coma no solístico, cunha carreira consolidada a nivel internacional. Vencellados con distintas orquestras como L'Orchestre de l’Opere nacional de París, Orquestra Nacional de Francia, Pelleas Orchestre de Chambre, Bandar, Cadaquès, Orquestra Sinfónica de Galicia, de San Sebastián, Nacional de Arxentina, Verbier Chamber Orchestra, etc. actualmente son titulares da Orquestra Nacional de España e da Orquestra Sinfónica de Madrid.
Ane Matxaín Galdós, violín | Virginia G. Leonhardt, violín | Laure Gaudron, viola
Gregor Lacour, violonchelo | Claudio Constantini, piano e bandoneón
I PARTE _ Piano e cuarteto de cordas
Quinteto para piano e cuarteto de cordas
op. 44 en Mi b maior
 I. Allegro brillante
 II. In modo d'una marcia. Un poco
 III. Scherzo: Molto vivace
 IV. Allegro ma non troppo
II PARTE _ Bandoneón e cuarteto de cordas
Las cuatro estaciones porteñas (arranxo
para bandoneón e cordas) (22’)
Máis información con todas as novidades do ciclo en www.enclavedecamara.com, facebook, twitter
Entradas online á venda en www.ataquilla.com e na billeteira do teatro dende dúas horas antes do
O Enclave de Cámara está organizado polo Concello de Ourense e conta coa colaboración da
Deputación Provincial de Ourense, do Teatro Principal e da Corporación Radio e Televisión de
Roberto Conde | Comunicación Enclave de Cámara
610 98 78 09 | info@enclavedecamara.com
O Concello dispón de 400 entradas gratuítas para a Gala de Reis, este domingo ás 19:30 horas no Auditorio Municipal
Ourense, 03 de xaneiro de 2019.
A Concellería de Cultura dispón 400 entradas -gratuítas- para a Gala de Reis, este domingo 6 de xaneiro ás 19:30 horas no Auditorio Municipal. Logo de esgotarse as primeiras 400 entradas dispoñibles a través do portal ataquilla.com, o despacho de billetes do Auditorio repartirá, o propio día desde dúas horas antes do comezo do espectáculo -é dicir, desde as 17:30 horas- o resto das entradas dispoñibles.
O espectáculo será unha Gala de Ópera italiana e francesa, con máis de 140 artistas no escenario interpretando pezas de Rossini, Verdi, Donizetti Mozart, Ponchieli, Bizet, Delibes, Saint-Saëns e Offenbach. Dirixida por Diego Fortes, o elenco musical estará formado, entre outros, pola soprano Anabel Real, a mezzosoprano Nuria Lorenzo, o Coro I Bimbi Appassionati, o Coro Gli Appassionati e a Orquestra Sinfónica Talenta.
Primeira parte: A Ópera Italiana
G. ROSSINI - La Gazza Ladra
W. A. MOZART - La Clemenza di Tito
Dúo de Annio e Servilia: “Ah! perdona al primo affetto”
G. VERDI - Rigoletto
Aria de Gilda: “Gualtier malde…Caro Nome”
G. VERDI - Il Trovatore
Coro de xitanos e aria de Azucena:
“Vedi! Le fosche notturne spoglie… Stride la vampa!”
G. DONIZETTI - Linda di Chamounix:
Aria de Linda: “Oh luce di quest´anima ”
A. PONCHIELI - La Gioconda
Aria de La Cieca: “Voce di donna”
G. VERDI - Nabucco
Coro de escravos hebreos: Va pensiero sull´ali dorate
Segunda parte: A Ópera Francesa
G. BIZET - Carmen
“La cloche a sonné…L´amour est un oiseau rebelle”
Lakmé - Aria des clochettes:
“Ah! …Où va la Jeune indoue”
Samson et Dalila - Aria de Dalila
“Mon coeur s´ouvre a ta voix”
J. OFFENBACH - Les Contes d´Hoffmann
“Belle Nuit, o nuit d´amour”
J. OFFENBACH - Orphée aux enfers
Máis de 300 persoas participarán na Cabalgata de Reis, que sairá ás 18:00h desde a estación de tren e que este ano aposta pola interacción da cativada coa comitiva
Ourense, xaneiro de 2019.
Máis de 300 persoas acompañarán as Súas Maxestades Os Reis Magos de Oriente polas rúas de Ourense, este sábado cinco de xaneiro, na tradicional Cabalgata que este ano aposta por que a cativada poida interactuar e xogar cos integrantes da comitiva real. Está previsto que os Reis Magos cheguen a Estación Empalme sobre as 17,30 horas. Tras saudar as persoas congregadas na estación, a Cabalgata sairá ás 18:00 horas cara ao Concello percorrendo a Avenida das Caldas, a Ponte Romana, a rúa Progreso e a rúa Doutor Marañón, até chegar a Praza Maior.
A temática da Cabalgata de Reis de Ourense 2019, realizada polo Concello de Ourense en colaboración coa Asociación de Belenistas de Ourense e baixo a dirección artística da produtora ourensá Boneca Lareta, ten como título "Un soño de Nadal".
As Súas Maxestades Melchor, Gaspar e Baltasar, estarán acompañadas por cinco carrozas e o desfile contará cun total de 29 agrupacións que contarán unha historia a través dos soños das nenas e dos nenos, representados con imaxes oníricas de gran beleza e potencia visual. En total serán 300 persoas, entre persoal de organización, figuración, produción, etc.
Este ano, os elementos que compoñen a Cabalgata están deseñados para a favorecer a interacción entre os membros da comitiva e o público, co obxectivo de que as nenas e os nenos toquen, palpen e xoguen coas propostas que se lles ofrecerán durante o desfile.
As rúas ofrecerán unha chea de sorpresas aos asistentes, como grupos de baile, cisnes inchables que xogarán coa cativada, bolas xigantes con globos e iluminación interior ou aviadores que levan nos seus aparatos agasallos e cartas para os Reis.
Tamén percorrerán as nosas rúas monicreques xigantes de peluches, ataviados cos seus pixamas, que irán de camiño as súas camas á espera de que os Reis Magos lles leven os seus regalos.
A comitiva  estará encabezada pola banda da Deputación de Ourense e tamén contará coa presenza dos Bombeiros do Concello. Este ano se contará coa presenza dos Bolechas, que participarán no desfile nun bus da Televisión de Galicia.
Haberá cinco carrozas: a do carteiro real, as dos tres Reis Magos e unha que porta os agasallos do Concello de Ourense. Tamén participarán no desfile antigo camión dos anos 40 con agasallos do Concello e pechará a Cabalgata un autobús eléctrico, tamén repleto de agasallos.
Tras a chegada dos Reis a Praza Maior e o seu encontro coa cativada está previsto un espectáculo de fogos de artificio na ribeira do río Miño. A tirada de fogos artificiais será ás 20:00 horas.
Ourense premia os seus mellores beléns de Nadal
Ourense, decembro de 2018.
O XXIII Concurso de Beléns Públicos do Concello de Ourense xa coñece os gañadores dos mellores nacementos expostos ao público na cidade durante as datas de Nadal en tres modalidades: entidades, familiares e escolares. O xurado valorou os materiais empregados e os efectos de luz, auga e outras creacións, tendo en conta o seu valor artístico, histórico e relixioso, e repartiu os 2.000 euros en premios da seguinte maneira:
Na categoría de Entidades, aberta a asociacións sen ánimo de lucro e establecementos comerciais debidamente acreditados, os premios foron: primeiro premio de 400 euros, para a Residencia Nosa Señora da Esperanza; e un segundo de 300 euros para a parroquia dos Padres Franciscanos.
Na categoría Familiares, para os mellores beléns instalados en domicilios particulares: primeiro premio para a familia Vázquez Barreiro, 300 euros, e segundo para a familia Torres Santiesteban, 200 euros.
Na categoría Escolar, para alumnos e alumnas de ensino non universitario: primeiro premio para Colexio Franciscanas, 300 euros, o segundo para o Colexio Cisneros, 200 euros.
O premio especial de 300 euros á creatividade e singularidade nos materiais e no deseño xeral da montaxe do Belén, foi para a Residencia Santa Cruz, grazas á montaxe de María Cristina Fernández.
Os beléns deben estar á vista ou abertos ao público en escaparates, vitrinas, mostradores, recunchos, etc. En lugares como en centros de ensino, residencias ou casas particulares, a apertura ao público foi de dúas horas ao día, como mínimo, dentro do horario comercial, e sinalizados cun cartel no exterior do edificio.
Enlace ao listado completo.
Páxinas: 1 2 3 4 5 ... Último


document_lang: gl

langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl pt en gl en gl en gl en gl en gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
26 vídeos ourensáns participarán na segunda edición dos premios Youtubeir@s, cuxa gala será o 20 de abril
Ourense, abril de 2018.
A segunda edición dos Premios Youtubeir@s, co lema de Mostra o Youtubeir@ que levas dentro, celebra a gala final o vindeiro 20 de abril na Coruña logo de recibir máis de 300 vídeos presentados nas súas tres categorías: video-opinarmos, vídeo - facermos e canles. Estes premios repartirán 5.500 euros e, entre os participantes, haberá unha nutrida representación ourensá: 5 vídeo opinarmos, 6 vídeo-facermos e 3 canles con cinco vídeos cada unha.
A participación estivo moi repartida por todo o territorio galego, máis nos ámbitos urbano e vilego e menos no rural. Por idades, a maior participación é na franxa de idade de 30 a 50 anos (o 40%) seguido de 18 a 20 anos co 31%. Nesta edición apréciase unha mellor calidade nos vídeos que na pasada,e aínda que segue a haber xente que só presenta un vídeo, contamos tamén coa participación de youtubeir@s xa consolidados que posúen as características propias destes: polo xeito de facelos, xeración de comunidade, periodicidade creando contidos..; algún xa contan cunha comunidade consolidada.
En canto á temática haberá vídeos que tratan temas de actualidade: Igualdade de xénero; vídeos como ferramenta educativa: vídeos técnicos; que recollen a sabedoría popular de persoas maiores; e tamén contamos cos habituais de cociña e vídeos de horta.
Os responsables do programa decláranse moi satisfeitos co proxecto xa que entenden que “foi capaz de introducir o galego como lingua vehicular dos xénero propios do youtube, incorporando nesta edición as rewies, e os remakes, por exemplo”.
O pasado ano, a gala de entrega de premios tivo lugar no Teatro Principal de Ourense.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl pt gl en gl en gl en es gl en gl en gl gl en gl gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Ourense participa con outros oito concellos, as tres universidades e a Deputación da Coruña no proxecto Youtubeir@s para inzar a rede de vídeos en galego
Santiago, novembro de 2017.-
O Proxecto Youtubeir@s, organizado polos servizos de normalización lingüística de nove concellos, polas tres universidades e pola Deputación da Coruña, lanza a súa segunda edición coa vontade de promover e de lle dar visibilidade ao uso do galego a través da rede social de vídeos máis grande do mercado global: Youtube . A iniciativa pretende fomentar así a creatividade con temas propios e xerar referentes en galego dun novo axente con gran repercusión social dende o mundo dixital como son os/as youtubeiros/as.
Así o adiantou hoxe en rolda de prensa, celebrada na Facultade de Ciencias da Comunicación da Universidade de Santiago, a coordinadora de Youtubeir@s, Mónica Fernández Valencia, quen xunto a Martiño Noriega, alcalde de Santiago de Compostela; Goretti Sanmartín, vicepresidenta da Deputación da Coruña; e a vicerreitora de Servizos Universitarios da Universidade de Santiago de Compostela, María do Carme Silva Domínguez, detallou as liñas mestras do proxecto. Ademais, o acto contou coa presenza de José Antonio Cacabelos Rico, alcalde do Grove; José Andrés García Cardeso, alcalde da Baña; Pilar Pérez Faxil, concelleira de Cultura e Educación de Teo; Xosé Regueira, concelleiro de Normalización Lingüística de Carballo, e Belén Iglesias Cortés, concelleira de Cultura e Educación de Ourense.
Na presentación destacouse a colaboración das diferentes administracións para lanzar a segunda edición de Youtubeir@s, un amplo proxecto que compila diversas accións que buscan un claro obxectivo: incrementar a presenza do galego nos vídeos de Youtube. Dentro desta iniciativa, recóllense varias liñas de acción que van dende campañas de incentivación do uso do galego a través da citada plataforma até a formación de youtubeiros e youtubeiras, pasando por actividades para outorgarlle visibilidade ao proxecto, pola dinamización nas redes sociais co obxectivo de xerar comunidade ou pola convocatoria dos Premios Youtubeir@s.
Nos Premios Youtubeir@s poderán participar todas as persoas maiores de 14 anos a través de vídeos de opinión ou videotitoriais autoproducidos en galego subidos a Youtube de xeito independente ou nunha canle. Todas as pezas participantes teñen que estar publicadas con data posterior ao 2 8 de abril de 2017 sen restricións de privacidade e cos cancelos #youtubeiras #youtubeiros na descrición. En total, o certame entregará 5.500 euros en premios, repartidos nun conxunto de categorías que incrementan o seu número con respecto ao ano pasado. Así, o certame dividirase nos seguintes apartados: vídeo-facermos, vídeo-opinarmos, canle, creatividade, eficiencia comunicativa, calidade técnica, calidade lingüística e o premio do público.
Precisamente, este último galardón do público, chamado #propostayoutubeira, é unha das grandes novidades deste ano, xa que as persoas usuarias da rede social Facebook poderán propoñer a través dun simple comentario no perfil de Youtubeir@s un vídeo do que sexan seareiros/as incluíndo o cancelo #propostayotubeira. Os vídeos propostos han de axeitarse ás categorías de vídeo-facermos e vídeo-opinarmos. As bases ao completo pódense consultar no web www.youtubeiras.gal e os premios entregaranse o vindeiro 20 de abril de 2018 nun acto público na Coruña no cal o xurado dará a coñecer os vídeos gañadores.
Por outra banda, o proxecto Youtubeir@s incluíra diferentes programas formativos que se desenvolverán nos concellos e nas universidades organizadoras. Os obradoiros serán impartidos pola produtora Illa Bufarda e farán fincapé nesta nova edición nas persoas maiores de 50 anos non familiarizadas coas novas tecnoloxías Ademais, Youtubeir@s estará presente en eventos culturais galegos como son o Culturgal (no que se realizará unha presentación pública cunha conversa con youtubeiros/as este sábado ás 13.00 horas no Espazo Foro) e festivais relacionados coa creación audiovisual e dixital, co obxectivo de crear sinerxias con festivais para a programación de contidos youtubeiros en galego.
Youtubeir@s é unha iniciativa organizada polos Servizos de Normalización Lingüística dos concellos da Baña, Ames, Carballo, Ourense, Pontevedra, Ribadeo, Santiago de Compostela, Teo e O Grove, das universidades da Coruña, Santiago de Compostela e Vigo e da Deputación da Coruña.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl gl pt en gl en gl en gl en gl en gl gl en gl en gl en gl en gl gl en gl gl en gl en pt pt en gl en gl en gl en gl en gl en gl pt en gl en gl en gl en gl en gl en es en gl en it pt es de en it en pt en gl gl en en gl pt en gl gl en gl gl en gl gl gl en gl en gl pt en gl en gl en gl en gl en ia gl en io gl io gl pt gl pt gl gl gl hbs_lat en gl gl gl en gl pt en gl en gl gl en gl en gl pt en gl en gl en gl gl en gl en gl gl en gl en gl en gl en gl gl gl gl gl en pt en gl en gl en gl en gl gl en gl en gl en gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Os mellores expoñentes da danza contemporánea internacional cítanse esta fin de semana en Ourense
Ourense, 20 de novembro de 2018.
A terceira edición do festival SÓLODOS EN DANZA, que se celebra no Auditorio os 23 e 24 de novembro, reunirá en Ourense os mellores expoñentes da danza contemporánea internacional. En dous días desfilarán polo espazo municipal artistas de 12 comunidades autónomas españolas, pero tamén de Portugal, México e Costa Rica, entre outros. Porén, o SóLODOS en DANZA quere ser un espazo aberto para a participación de todo o mundo: os profesionais, que contarán con clases maxistrais; a mocidade, que terá un programa exclusivo e outorgará o premio xove; e as persoas maiores de 60 anos, para as que haberá obradoiros de danza.
Maruxa Salas, a metade de SóLODOS, resaltou na presentación a oportunidade que supón este festival para coñecer os novos valores da danza: “o festival acollerá a presentación de 13 obras de creadores noveles iberoamericanos”. Ademais, o venres 23 de Novembro ás 20.30 horas celebrarase a gala SóLODOS EN DANZA cos seguintes artistas e compañías convidadas: Tejido Conectivo (Andrea Amor e Miguel Ángel Punzano); Iron Skulls (Agnés Sales, Héctor Plaza, Diego Garrido, Adrián Vega e Moisés-Moe) e Cía Exire con Alba Fernández Cotelo, gañadora da pasada edición do Certame e protagonista do cartel da presente edición.
O 24 de Novembro ás 20.30 horas terá lugar o Certame de Creación de Dúos e Solos en Danza Contemporánea, onde concursarán 6 coreografías. A coreografía ganadora será premiada co premio Sólodos en Danza, e ademais entregaranse diferentes premios e bolsas entre os artistas participantes. Un dos premios será outorgado polo público asistente ao certame, quen votará para seleccionar a súa coreografía preferida e entregarase o Premio do Público. Este mesmo día e antes da entrega de premios poderemos gozar das actuacións da compañía Iron Skulls e do artista Arnáu Pérez, ganador do Premio Xove na pasada Edición do Festival.
Danza para todas as idades
A concelleira de Cultura, Belén Iglesias, destacou “a vertente didáctica do certame” na presentación desta mañá. Non en van, o 23 de Novembro pola mañá máis de 400 nenas e nenos da provincia de Ourense teñen un programa exclusivo para eles, no que compartirán e poderán dialogar cos creadores sobre as súas obras. Serán eles, precisamente, quen outorguen o Premio Xove a unha das 6 obras do certame de creación de dúos e solos. Eles seleccionarán, tamén, a súa coreografía gañadora.
Os obradoiros de danza contemporánea para maiores de 60 anos, abertos e gratuítos, son unha das novidades desta edición. Erick Jiménez, a outra metade de SóLODOS, salientaba que “son experiencias que xa funcionaron noutros lugares -con persoas con mobilidade reducida, maiores, nenos en perigo de exclusión...- e que a medio prazo poden dar os seus froitos”.
Neste sentido, Jiménez confía en que os diferentes diálogos e vocabularios da danza cheguen a canta máis xente mellor a través de o traballo cos diferentes grupos de idade.
Máis programación no Auditorio, esta semana.
O domingo, 25, ás 12 horas volverá a programación infantil cunha obra de teatro para cativada desde os 5 anos: Adeshoras, de Berrobambán. Nesta obra, a compañía regresa ao territorio mudo, á linguaxe visual, ao humor sen palabras que lle valeu o recoñecemento internacional, da man de Paula Carballeira e Nuria Sanz. A protagonista do seu conto. Amodo, xogando, recupera o fío que a leva a recoñecerse no espello, grazas a quen a visita por sorpresa, a deshora, rompendo as súas rutinas, facendo que se sinta nena, unha nena perdida que por fin se atopa. As entradas custan 3 euros en venda anticipada e 4 no despacho de billetes.
Tamén o domingo, ás 19 horas, música tradicional galega: “Nurtha, Nord, Norte…Noró”, a cargo de Xabier Díaz e as adufeiras de salitre.
Di Xabier Díaz acerca deste espectáculo que “o norte é case un estado emocional para min. Gústame o seu frío, a auga, a humidade e a música. No norte hai música en tódalas cousas. É unha música sólida, ancestral e serena. Este disco é como un retrato do meu timeline recente, como unha necesidade de rematar a talla e de mellorar o método”. Participan 10 músicos e as entradas, a partir de 14 euros, pódense adquirir en www.ataquilla.com.
Ata o 30 de novembro, no vestíbulo inferior pódese ver a exposición "Paisaxes e personaxes", homenaxe a María Victoria Moreno”. A Xunta de Galicia réndelle tributo a autora no marco da programación institucional Letras Galegas 2018, cun proxecto expositivo itinerante que visita 11 localidades galegas. A mostra baséase en ilustracións dos principais personaxes e escenarios de oito libros de María Victoria Moreno creadas por Nuria Díaz, Lucía Cobo, Xan López Domínguez, Jacobo F. Serrano, Jacobo Muñiz, Mari Fe Quesada, Bea Lema e Dani Padrón, baixo a coordinación de David Pintor. A exposición pódese visitar, de balde, no horario público do Auditorio: de luns a venres entre as 8.30 h e as 14.30 h.
Montserrat M. Caballé e Cecilia L. Berganza abren o III Ciclo Lírico de Ourense, do 24 de novembro ao 14 de decembro
Ourense, novembro de 2018.
A terceira edición do Ciclo Lírico de Ourense será “unha homenaxe a dúas das mulleres imprescindibles na historia da lírica universal”. Así presentaba o alcalde de Ourense, Jesús Vázquez, a programación deste ciclo de concertos que se abrirá, o venres 23 de novembro, cun concerto a cargo de Monsterrat Martí Caballé e de Cecilia Lavilla Berganza, herdeiras de dúas das voces máis grandes de todos os tempos. Até o 14 de decembro, Teatro Principal e Liceo acollerán o máis amplo abano de estilos relacionados con este xénero musical.
O ciclo quere atraer a atención de todos os públicos e divulgar este tipo de música que, malia contar con moitos adeptos na nosa cidade, aínda é unha grande descoñecida para o grande público. Con ese ánimo, o sábado 24 de novembro haberá, no Liceo, unha conferencia a cargo das sopranos Berganza, Teresa e Cecilia L., aberta ao público. O resto do programa completarase con outros tres concertos que nos suporán “unha oportunidade única de vivir a lírica desde a máis rica das heterodoxias, no referente a estilos e xéneros”, en palabras de Vázquez Abad.
“Ourense está nunha dinámica moi europea”, indicaba o profesor Roberto Relova, do Conservatorio Superior de Música de Vigo, “a de reivindicar a historia e a memoria dos grandes artistas. A cutura en Ourense foi construíndo, pouco a pouco, esta xoia”, en referencia ao programa do ciclo.
Porén, este ano abrirase o programa aos valores en alza da música galega: nomes coma os do dúo formado polo tenor Pablo García-López e o pianista Aurelio Viribay, o 30 de novembro, ou o de Tamara Lorenzo Gabeiras, pianista formada en Londres, residente en Zúric e actualmente integrante da ópera de Chicago, darán moito do que falar nos anos vindeiros. “Poderemos dicir, con orgullo, que pasaron por Ourense”, adiantaba o rexedor, que tamén agradeceu o apoio da Deputación Provincial e de Abanca, representados na rolda de prensa polo vicepresidente Rosendo Fernández e polo delegado territorial, Rubén Saavedra, respectivamente.
As entradas pódense adquirir en www.ataquilla.com a un prezo desde 5€.
O dúo Daniel Röhn e Milana Chernyavska ofrece un recital de violín e piano no ciclo de música "Enclave de Cámara"
Ourense, novembro de 2018.
O VI ciclo de Música de Cámara de Ourense "Enclave de Cámara" trae, este mércores 7 ao Teatro Principal Ourense, o dúo formado polo violinista alemán Daniel Röhn e a pianista ucraína Milana Chernyavska. O concerto vén cun poderoso programa, cargado de paixón, musicalidade e virtuosismo e no que interpretarán obras de célebres compositores como Leclair, Debussy ou Mendelssohn, pero tamén de compositores menos coñecidos coma o noruegués Christian Sinding, que deixou un legado de obras excepcionais para seren interpretadas en concertos de cámara.
O concerto comezará ás 20:00 horas, e as entradas oscilan entre os 5 e os 8 €. Entradas online á venda en www.ataquilla.com e na billeteira do teatro dende dúas horas antes do concerto.
Daniel Röhn. Malia a súa xuventude, é un dos máis destacados talentos de hoxe en día. Terceira xeración dunha familia de portentosos músicos, destaca pola súa impresionante técnica  e por recorrer ás tradicións musicais do pasado. Non sorprende, polo tanto, que Ruggiero Ricci, un dos grandes virtuosos do violín do século XX apoie con entusiasmo este novo artista afirmando que “o seu xeito de tocar lembra ao dos vellos Mestres”.
Ten participado coma solista en prestixiosos festivais e foi convidado por Lorin Maazel, Ricardo Muti e Pekka Salonen para tocar en varias ocasións coa Orquestra Sinfónica de Radio Bavaria e coa SWR Sinfónica de Radio Stuttgart.
Milana Chernyavska é outro dos grandes talentos ao piano hoxe en día. Conta cunha impresionante carreira coma solista que a levou a tocar nas salas máis importantes do mundo. Apaixonada tamén pola música de cámara, tocou xunto a Julia Fischer, Daniel Müller-Chott, o Vogler Quartet entre outros e fundou o Milander Quartet. Actualmente é profesora de Dmytro Choni na University of Music and Performing Arts de Graz (Austria), flamante gañador este ano do Concurso Internacional de piano Santander Paloma O'Shea.
Como dúo, Röhn e Chernyavska tocaron en salas como a Berlin Philharmonie, a Sala da Filharmónica de Múnic, a Festspielhaus Baden-Baden, o Centro Cultural de Lucerna, o Concertgebouw Amsterdam, Cité de la Musique en Paris, Southbank Centre e o Wigmore Hall. Tamén o fixeron nos principais festivais europeos como son o Festival de Rheingau, o Festival Mecklenburg-Vorpormmern, o Festival de Lucerna ou o Festival de Verbier.
Jean-Marie Leclair (1697-1764) | Sonata en Re maior, Op. 9, n.º 3 (11')
Claude Debussy (1862-1918) | Sonata para violín e piano
Christian Sinding (1856-1941) | Suite im alten Stil, Op. 10
Ernest Bloch (1880-1959) | Nigun de Baal Shem, B. 47
Felix Mendelssohn (1809-1847) | Sonata en fa maior (1838)
Máis información con todas as novidades do ciclo, no espazo web do ciclo, www.enclavedecamara.com, e tamén en facebook, twitter e instagram.
O Enclave de Cámara está organizado polo Concello de Ourense e conta coa colaboración da Deputación Provincial de Ourense, do Teatro Principal e da Corporación Radio e Televisión de Galicia.
O musical Peter Pan, aventura no País de Nunca Xamais e os monicreques de Fíos, esta fin de semana no Auditorio
Ourense, 31 de outubro de 2018.
O Auditorio de Ourense ofrece, esta fin de semana, dúas obras dirixidas ao público familiar, un musical e unha obra de monicreques para o público infantil.
Peter Pan, aventura No País De Nunca Xamais, de Animagic.
Sábado 3 de novembro. 18:00 horas. Todos os públicos. Musical. Entradas desde 14€. Menores de 2 anos, se non ocupan asento, non necesitan entrada.
Sinopse: Peter á un neno orfo que soña con ver de novo a súa nai. Un día, un grupo de piratas secuestran varios nenos para levalos a traballar ao País de Nunca Xamais, pero Peter pronto descubrirá que as cousas suceden por algo e o seu destino está en Neverland. Todo se desenvolve nun brillante mundo de fantasía, cheo de cor, acción, emoción e divertidas cancións en directo, que farán desta unha agradable experiencia para toda a familia.
Fíos, de Baobab teatro.
Domingo 4 de novembro. 12:00 horas. Público Infantil máis de 3 anos. Entradas: anticipada 3€ en www.ataquilla.com, despacho de billetes 4€
Fíos é un espectáculo que fía palabras, tece contos, calceta historias e cose puntada a puntada cada nota de música. Un taller de costura será o responsable de que diferentes historias acariñen os nosos oídos, unha modista que cose e cose recibe visitas esperadas e outras inesperadas pedíndolle axuda, coas súas puntadas descubrirá personaxes que penden de Fíos e queren viaxar,soñar, namorar e contar os seus segredos.
Nominada aos Premios MAX 2013 por "mellor autoría teatral galega".
Mil quilos de cabazas, obradoiros no centro histórico e un desfile con remate na praza Maior, ingredientes do Samaín
Ourense, outubro de 2018.
O Concello de Ourense presentou o primeiro pratos do ciclo festivo na cidade: o Samaín, “a tradicional festa de fin do verán que, como xa é costume nos últimos anos, vén cun programa cargado de actividades por e para os máis pequenos, pero da que desfrutamos todos os públicos por igual”, en palabras do alcalde de Ourense, Jesús Vázquez. Celebrarase na tarde do mércores, 31 de outubro cun menú composto polos seguintes ingredientes: 1.000 quilos de cabazas, obradoiros e un desfile polas rúas e prazas do centro histórico da cidade: Saco e Arce, Imprenta, Manuel Sueiro e a praza Maior.
“É unha ocasión, a do Samaín, que nos vai permitir unha das máximas deste goberno municipal, que é a de realizar actividades interxeracionais”, apuntaba o rexedor en rolda de prensa, “porque a saúde dunha cidade está nas súas rúas, e esta festa é realmente indicativa do ben que se vive en Ourense”, dixo.
Baixo o paraugas do cartel elaborado polo deseñador Cristóbal Aguiló, gañador do concurso elaborado pola Concellería de Cultura, o programa de actividades comezará ás 17:30 horas co reparto de cabazas na asociación de veciños da Cidade Vella, na rúa Liberdade. A partir de aí, obradoiros de baleirado de cabazas, de maquillaxe, animación e o desfile cara á praza Maior que, como novidade, albergará un concerto de Dj e terá límite de aforo por motivos de seguridade, como xa se vén facendo nas festas de Ourense, por exemplo.
O programa completo para o día Samaín é o seguinte:
17.30 horas. Praza Saco e Arce.
Taller de Baleirado de cabazas.
17.30 horas. Praza da Imprenta.
Microteatro, pequena representación teatral interactiva, onde se lles dará a coñecer aos cativos a orixe do Samaín. Tres pases de 15 minutos cada un.
17.30 horas. Praza da Imprenta.
Obradoiro Os sons na noite. As nenas e nenos terán a oportunidade de facer un amuleto que produce son e que empregarán no desfile para espantar os malos espíritos.
17.30 horas. Praza Manuel Sueiro.
Obradoiro de maquillaxe para espantar os malos espíritos.
17.30 horas. Praza Manuel Sueiro.
Obradoiro de elaboración de chapas.
19.00 horas. Desfile de Cabazas.
Apágase a luz das rúas e comezará o desfile terrorífico animado musicalmente pola AOFT Gomes Mouro. Percorrido: praza da Imprenta, rúa Colón, Bispo Carrascosa e Praza Maior. Ao rematar baile e festa na Praza Maior con Uxía Lambona e a Banda Molona.
00.00 horas. Praza Maior.
Pinchada Samaín, especial Terror. Actividade dirixida ao público maior de idade. Até as 3:00 horas.
As carpas dos obradoiros e a Praza Maior estarán decoradas para darlle un ambiente máis terrorífico á Festa do Samaín.
O Museo Municipal acolle desde mañá Píxel, exposición na que o caricaturista Omar Pérez amosa os seus máis recentes traballos
Ourense, outubro de 2018
O Museo Municipal de Ourense acolle a exposición Píxel, de Omar Pérez. Unha colección na que o caricaturista, ilustrador e deseñador nado en Arxentina e radicado en Ourense vai 20 anos, realiza unha crítica social e do momento que se vive na actualidade. A mostra reúne case 50 ilustracións en formato pequeno e mediano, nas que Omar propón unha viaxe ao redor do mundo visitando exposicións, mostras, certames, campañas solidarias, homenaxes, con temas recorrentes como a contaminación, o cambio climático, a migración, Europa, a paz, Trump, ou as redes sociais… Mais tamén denuncia situacións non tan presentes na nosa axenda: as vodas de nenas, os abusos e a violencia, a pobreza, ou a explotación infantil, que debuxados nas súas viñetas van directas ao corazón do espectador. A exposición permanecerá aberta ao público, na sala 3, ate o día 9 de decembro.
Omar Pérez (Villa María, Córdoba. Arxentina (1956), é licenciado en Belas Artes,  humorista gráfico, caricaturista, ilustrador e deseñador gráfico.
En 1980 publica os seus primeiros traballos en Hortensia. Colabora en diversas publicacións arxentinas: Noticias, El Diario, Diario Puntal, El País, Río Revuelto, El Garrotazo, Impulso... Desde 1989 radica en Ourense, e publica practicamente en toda a prensa galega: La Voz de Galicia, Orense Diario, Xornal Diario, Diario 16, La Región, Mundiario.com. Tamén é ben coñecido na cidade por ter liderado, xunto a Benito Losada, a Bienal de caricatura que durante moitos anos se celebrou no Museo Municipal.
Asistiu e participou en exposicións e mostras logrando premios e distincións por todo o mundo. Realiza exposicións individuais en Arxentina, España, Portugal, Francia, Italia. Rei do Humor en Italia 2011. Xurado internacional en España, Portugal, Turquía, Chipre.., representante para España de UWC (Unión de debuxantes do mundo).
O Auditorio énchese de teatro da lusofonía esta fin de semana con actuacións para adultos e para cativos
Ourense, outubro de 2018.
O Auditorio de Ourense acolle, esta fin de semana, dous espectáculos con acento portugués: o sábado 27, ás 20:30 horas, a CTB - Companhía de Teatro de Braga escenifica A Antiga Mulher, unha exploración de universos de luz e dos máis sombríos das nosas identidades, alí onde se confunden o equilibrio do feminino e do masculino nunha confrontación esencial cos nosos valores e as nosas aspiracións máis profundas.
A compañía lusa presenta, no centro do espectáculo, unha historia tan antiga como a da propia humanidade e, daquela, dunha modernidade constantemente renovada: Romy, antiga amante de Frank -casado vai dúas décadas con Claudia- bate na porta do apartamento do matrimonio. Ela quere encontrar o seu primeiro amor, o home que lle prometera 24 anos atrás que a amaría para sempre. É a historia da intimidade dun matrimonio e da problemática das relacións familiares, un retrato dunha sociedade contemporánea en sufrimento.
Sala principal. + 14 anos. Idioma: portugués. Duración: 90 minutos. Entradas, 5€ en www.ataquilla.com e 6€ na billeteira, dúas horas antes da función.
A CTB é unha estrutura profesional de produción teatral. Fundada en 1980 no Porto, está radicada en Braga desde 1984 no ámbito dun proxecto artístico que cruza as novas dramaturxias coa experimentación sobre o gran legado dramatúrxico da humanidade: os clásicos. A Antiga Mulher, estreada o 12 de outubro en Braga, é a nova montaxe da formación portuguesa, con 38 anos de traxectoria e 129 montaxes no currículo. A obra é orixinal de Roland Schimmelpfenning, un dos autores máis representados na actualidade.
A CTB desenvolve tamén con regularidade accións de formación de públicos, no ámbito do teatro, así como accións de sensibilización e creación de novos públicos, especialmente da mocidade. A representación do sábado forma parte dun intercambio cultural coa cidade de Braga, pola que a compañía ourensá il Maquinario Teatro representará Resaca no Theatro Circo, un dos maiores escenarios do país.
O domingo 28, na habitual cita co teatro infantil ás 12:00 horas, o Auditorio seguirá con acento portugués grazas ás cancións de “Martiña soñadora”, un musical para toda a familia con letras en galego e ritmos brasileiros, portugueses, do rock & roll e mesmo do blues.
Martiña Soñadora está interpretada por Sabela King (voz e ukelele) e por Carlos Gil Fandiño (piano e voz), desprende grandes doses de optimismo e anima a que todo o público, novos e adultos, bailen e canten desde as súas localidades.
Sala principal. Todos os públicos. Duración 55 minutos.
Entradas, 3€ anticipada (www.ataquilla.com) e 4€ na billeteira, dúas horas antes da función.
O Concello de Ourense abre o prazo para a presentación de carteis para o Samaín e os Magostos até o venres 19
· O premio do concurso para o deseño do cartel dos Magostos estará dotado con 800 €, e o de Samaín con 600 €.
· Os orixinais, en formato electrónico ou impreso sobre cartón pluma de tamaño 50x70 cm, irán acompañados dunha declaración de responsabilidade da súa autoría e do seu carácter inédito.
· O xurado valorará o conxunto de debuxos presentados tendo en conta a adecuación á temática, a orixinalidade e a calidade artística. A decisión do xurado será inapelable.
Ourense, outubro de 2018.
A Concellería de Cultura abre o prazo de presentación dos carteis anunciadores para as festividades de Samaín - Festa de Todos os Santos, 31 de outubro -, e a dos Magostos – 11 de novembro -. Poderá concursar toda persoa física ou xurídica, excepto as persoas gañadoras da anterior edición no caso de que aceptaren formar parte do xurado. O premio do concurso para o deseño do cartel dos Magostos estará dotado con 800 €, e o de Samaín con 600 €. O prazo de presentación de orixinais permanecerá aberto até o venres 19 de outubro.
Os traballos serán entregados no Rexistro Xeral do Concello nun sobre, onde figurará “Concurso carteis Samaín 2018” e “Concurso carteis Magosto 2018”, acompañados dunha declaración de responsabilidade da súa autoría e do seu carácter inédito, e debaixo un pseudónimo ou lema, así coma cos datos de identificación, enderezo e teléfono. Só se abrirán os sobres das obras que resulten seleccionadas. O xurado valorará o conxunto de debuxos presentados tendo en conta a adecuación á temática, a orixinalidade e a calidade artística. A decisión do xurado será inapelable.
Os deseños presentados quedarán en poder do Concello de Ourense, mentres que os deseños gañadores serán empregados como imaxe das festividades de Samaín e dos Magostos. Os restantes poderán ser recollidos nos 30 días seguintes á finalización do concurso, deberán achegar o xustificante que reciben en rexistro.
Os carteis deberán de incluír obrigatoriamente os seguintes textos: “Samaín: Mércores, 31 de outubro 2018” e “Magostos: Domingo, 11 de novembro de 2018, Ourense. Festa de interese turístico”. Os orixinais, que deberán ser inéditos, serán presentados en dous tipos de soporte: Gravados en alta resolución nun CD (lexible en PC), en formato editable (Adobe Photoshop, Illustrator ou Freehand). Ou impresos e pegados sobre cartón pluma debidamente protexido de tamaño 50x70 cm. adoptando forma vertical.
Ademais, terán un espazo libre igual ou superior a 5 centímetros de alto no seu borde inferior para que, con carácter anterior á impresión, a Concellería de Cultura poida incorporar os logotipos e lendas que considere oportunos. O cartel elixido será utilizado tamén como imaxe gráfica integrante dos anuncios na prensa escrita, carteis, mobiliario urbano publicitario, e outros elementos divulgativos que editará o Concello para promocionar o programa de actividades destas festas.
As persoas participantes, polo feito de concursar, aceptan todos os puntos contidos nas bases (que se publicarán na páxina web ourense.gal e en ourensecultura.com).
Páxinas: Primeiro ... 3 4 5 6 7 ... Último


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl pt gl gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
A sala Valente acolle este xoves a charla Toponimízate para coñecer a orixe dos nomes da nosa terra
Ourense, 28 de novembro de 2017.
Toponimízate. Falámosche dos nomes da túa terra. Organizada en colaboración coa Secretaría Xeral de Política Lingüística, o filólogo Vicente Feijoo, especialista en toponimia e membro do Seminario de Onomástica da Real Academia Galega, falará dun xeito moi próximo e ameno de toponimia galega: os motivos da abundancia de nomes de lugar no país, a toponimia galega como patrimonio inmaterial... pero tamén da propia de cada concello.
Así, saberemos o significado dos nomes das parroquias e das aldeas; como consultar a toponimia xeorreferenciada de cada municipio no Buscador de topónimos; ou as utilidades desta ferramenta... Ademais, Feijóo mostrará unha aplicación que lle permitirá á veciñanza colaborar para rexistrar e subir á rede tanto os microtopónimos (nomes de leiras, camiños, fontes, penedos...) como as lendas a eles asociadas, de xeito que todos e todas poidan colaborar na salvagarda deste patrimonio inmaterial.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl pt gl gl gl gl gl gl gl gl gl gl gl en en gl pt en fr gl en gl en gl gl en es en pt en es

text:
Novas (Banco de España) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
A Sala Valente acolle a exposición Materia infinita, do artista Xosé Cid
Ourense, novembro de 2017.
A Sala Valente acolleu a presentación da exposición Materia infinita, de Xosé Cid. Nesta mostra, que permanecerá aberta ata febreiro, o artista amosanos a súa evolución en materiais tradicionais da escultura galega, como o granito e madeira, mármore e bronce. A súa escultura é conservadora e amable, tanto no aspecto técnico como na iconografía.
As súas obras están inspiradas na figura humana e adoitan ter un paquete redondo, potenciando a masa, a verticalidade e a solidez. O resultado é unha escultura de carácter totémico que carece de relación co espazo que os rodea. O tratamento que o infiere é superficial, mediante liñas curvas moi suaves e de gran radio que provocan sucesións ininterrumpidas de planos convexos cóncavos e superficiais.
Xosé Cid trata de potenciar a capacidade expresiva do material: o volume e a textura do material, xa sexa en pedra, as estrías de madeira ou os rastros de modelado ao traballar con terracota e bronce.
Nesta ocasión presenta entre 20 e 25 pezas de grande formato de mármore, bronce e madeira de complexa manipulación.
Desde os anos 70 colaborou con diferentes galerías como a Galería Altamira de Pontevedra, a Galería Ceibe na Coruña e a Galería Souto de Ourense. Tamén exhibiu numerosos monumentos públicos nos pobos galegos, como a estatua de San Rosendo de Ourense, Concepción Arenal de Ferrol, o Monumento aos afiadores de Santiago de Compostela ou o Breogán do Xardín das esculturas da Torre de Hércules na Coruña. A súa obra tamén forma parte de importantes coleccións artísticas como o Museo Castrelos de Vigo, a Colección de Arte, a Colección Fenosa da Coruña, entre outros. Pois é este o percorrido que incide no artista en xestionar un proxecto diferente os anteriores. Con 72 anos amosanos unha reflexión ao seu traballo .
Nesta mostra, veremos obras novas que recordan ao total da súa traxectoria profesional e artística, lembrandonos a arte galega máis pura.
Xosé Cid Menor segue a banda deixada polos membros do grupo O Volter e forma parte do que podería ser chamado de segunda xeración do núcleo activo ourensano. Accedeu ao panorama escultórico a principios dos setenta ata a bienal Pontevedra, participando nos anos 1970, 1972 e 1974, e as súas derivacións como a Trienal de Santiago de Compostela na que gaña a Terceira Medalla.
Nos presenta nesta ocasión a súa última producción artística, con liñas máis abstractas sen perder o escultor clásico que leva dentro.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl gl gl gl en gl en gl en en gl pt gl gl gl gl gl gl gl gl gl en gl pt gl en gl en gl en gl en gl en gl en gl pt gl en gl en gl en gl en gl es en gl en gl en gl en gl en gl en gl gl en gl gl gl gl gl gl en gl en gl en gl gl en gl en gl en gl en gl gl gl en en gl pt en fr gl en gl en gl gl en es en pt en es

text:
Novas (Banco de España) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Concello de Ourense - Cultura - CENTRO MUNICIPAL ÁNGEL VALENTE
A Sala Valente estrea exposición de Baldomero Moreiras
Ourense, febreiro de 2018.-
Baixo o título “O eco das amazonas”, o artista ourensán Baldomero Moreiras, estrea unha mostra onde a Muller é a grande protagonista. A exposición, que permanecerá na Sala Valente ata o 29 de abril, enche o espazo expositivo de profundidade e promove unha reflexión sobre a autolesiva desigualdade que como sociedade aínda hoxe non somos quen de erradicar.
Desde o Concello de Ourense, valorando o carácter extraordinario desta exposición, contribuímos a que sexa eixo dun amplo programa de actividades artísticas: visita guiada musical con Juan Manuel Vázquez e Irma Ferández Alonso, recital de poesía de Chus Pato, concerto de guitarra de Tomás Camacho, e dúas conferencias de Xosé Carlos Sierra e Manolo Menor Currás, que se sucederán desde o día 8 de marxo ata o 12 de abril. Estupendos complementos dunha exposición que nos enche de orgullo pór á disposición de toda a cidadanía.
A Sala Valente acolle a exposición Materia infinita, do artista Xosé Cid
Ourense, novembro de 2017.
A Sala Valente acolleu a presentación da exposición Materia infinita, de Xosé Cid. Nesta mostra, que permanecerá aberta ata febreiro, o artista amosanos a súa evolución en materiais tradicionais da escultura galega, como o granito e madeira, mármore e bronce. A súa escultura é conservadora e amable, tanto no aspecto técnico como na iconografía.
As súas obras están inspiradas na figura humana e adoitan ter un paquete redondo, potenciando a masa, a verticalidade e a solidez. O resultado é unha escultura de carácter totémico que carece de relación co espazo que os rodea. O tratamento que o infiere é superficial, mediante liñas curvas moi suaves e de gran radio que provocan sucesións ininterrumpidas de planos convexos cóncavos e superficiais.
Xosé Cid trata de potenciar a capacidade expresiva do material: o volume e a textura do material, xa sexa en pedra, as estrías de madeira ou os rastros de modelado ao traballar con terracota e bronce.
Nesta ocasión presenta entre 20 e 25 pezas de grande formato de mármore, bronce e madeira de complexa manipulación.
Desde os anos 70 colaborou con diferentes galerías como a Galería Altamira de Pontevedra, a Galería Ceibe na Coruña e a Galería Souto de Ourense. Tamén exhibiu numerosos monumentos públicos nos pobos galegos, como a estatua de San Rosendo de Ourense, Concepción Arenal de Ferrol, o Monumento aos afiadores de Santiago de Compostela ou o Breogán do Xardín das esculturas da Torre de Hércules na Coruña. A súa obra tamén forma parte de importantes coleccións artísticas como o Museo Castrelos de Vigo, a Colección de Arte, a Colección Fenosa da Coruña, entre outros. Pois é este o percorrido que incide no artista en xestionar un proxecto diferente os anteriores. Con 72 anos amosanos unha reflexión ao seu traballo .
Nesta mostra, veremos obras novas que recordan ao total da súa traxectoria profesional e artística, lembrandonos a arte galega máis pura.
Xosé Cid Menor segue a banda deixada polos membros do grupo O Volter e forma parte do que podería ser chamado de segunda xeración do núcleo activo ourensano. Accedeu ao panorama escultórico a principios dos setenta ata a bienal Pontevedra, participando nos anos 1970, 1972 e 1974, e as súas derivacións como a Trienal de Santiago de Compostela na que gaña a Terceira Medalla.
Nos presenta nesta ocasión a súa última producción artística, con liñas máis abstractas sen perder o escultor clásico que leva dentro.
A cidade de Ourense posará este sábado como modelo para os participantes do III Concurso de Pintura Rápida
Ourense, 24 de maio de 2017.
Capturar a arte das rúas de Ourense e plasmala sobre o lenzo e na cámara de fotos é o obxectivo da terceira edición dos concursos de Pintura Rápida e do Maratón de Fotografía Cidade de Ourense, que se celebrarán as vindeiras fines de semana (27 de maio e 3 - 4 de xuño respectivamente) na nosa cidade. Con preto de 5.000 euros de premios en metálico, as dúas actividades concíbense coma o mellor xeito de darlle visibilidade á arte urbana e de dinamizar a vida cultural en Ourense.
Pintura rápida, sábado 27 de maio. O concurso de Pintura Rápida celebrarase o sábado 27 desde as 9:00 horas da mañá, momento no que a organización -agrupación de artistas de Ourense, LADDO- comezará a selar os soportes: un por participante, montado sobre bastidor ou estrutura ríxida e inferior aos 120cm. no seu lado máis longo. Os interesados, que deberán inscribirse no enderezo concursopintura[arroba]ourensecultura.com ou na mesma sala Valente até as 11:30 horas, deberán entregar os traballos entre as 16:00 e 17:00 horas no espazo expositivo da rúa do Paseo, onde serán expostos até as 21:30 horas.
O xurado considerará a orixinalidade das obras, a calidade técnica e a calidade artística. Os premios serán os seguintes: un primeiro premio de 1.200 euros, un segundo de 600 euros e un terceiro de 400 euros, así como 3 mencións especiais de 100 euros.
Maratón de Fotografía, sábado 3 e domingo 4 de xuño. Para a fin de semana seguinte, a Concellería de Cultura abre o concurso a todos os entusiastas da fotografía que queiran probar o seu talento botando un pulso na rúa. Baixo o paraugas da fotografía urbana, as propostas deben ser capaces de ser avaliadas de forma conxunta coma unha serie.
Poderán participar todas aquelas persoas, maiores de idade, que formalicen a súa inscrición, de forma gratuíta, no punto de control emprazado na sala Valente entre as 11:00 e as 11:45 horas ou a través do enderezo de correo fotomaraton[arroba]ourensecultura.com. Ás 12:00 horas darase a saída co primeiro dos temas propostos pola organización, e así ata en catro ocasións. As imaxes serán entregadas no punto de control antes das 11:00 horas do domingo 4. As fotografías deberán facerse nos límites do Concello de Ourense, para o que os participantes poderán empregar o transporte público de balde.
O xurado considerará a coherencia da serie fotográfica, a orixinalidade, a calidade técnica e artística. Os premios serán os seguintes: 1.000 euros para a mellor serie fotográfica, 500 para a segunda mellor e 300 para a terceira; ademais haberá 4 mencións especiais de 100 euros á mellor fotografía de cada tema.
Os mundos de Carlos Casares, até o 21 de maio na sala Valente: máis de 500 pezas do autor para coñecer a súa figura humana e literaria
Ourense, 25 de abril de 2017.
A sala Valente acollerá a primeira parada da exposición itinerante 'Os mundos de Carlos Casares', unha oportunidade de coñecer a faciana literaria, pero tamén humana, con máis de 500 pezas entre as que se poderán contemplar imaxes da infancia, notas manuscritas de Vicente Risco, un cinematógrafo con bobinas orixinais do autor, recortes de prensa, ou seu certificado de voda. Casares Mouriño, autor homenaxeado polas Letras Galegas 2017, poderá ser visitado até o vindeiro 21 de maio na céntrica sala ourensá.
“Unha cidade debe coñecer os persoeiros que a engrandecen, porque son os seus referentes sociais, culturais, por iso recoñecer a Casares non só é unha forma de agradecerlle o moito que quixo esta cidade, e dunha forma moi activa, é tamén espallar o seu legado”, afirmou o alcalde de Ourense, Jesús Vázquez, durante a presentación. Xunto a el estiveron Valentín García Gómez, secretario xeral de Política Lingüística da Xunta de Galicia; Rosendo Fernández, vicepresidente da Deputación; Håkan Casares Berg, primeiro fillo de Carlos Casares; Chus Martínez, secretaria da exposición; e Antonio Pérez, alcalde de Xinzo de Limia, localidade que será a última parada de 'Os mundos de Carlos Casares', no mes de decembro. Antes pasará por Santiago de Compostela, A Coruña, Riveira, Carballo, Vigo, Lugo e Pontevedra. A exposición pódese visitar de martes a sábado de 11:00 a 13:30 horas e de 18:30 a 21:30 horas, e os domingos de 11:00 a 13:30 horas. Os luns o espazo está pechado.
Ano de Casares. A elección de Ourense como primeira parada foi, para todos os asistentes, un acerto, xa que non se podería entender a figura do escritor sen a súa implicación na sociedade local. De feito, o 16 de maio haberá actos institucionais de homenaxe ao escritor e terá lugar, ademais, o Concerto das Letras, o 16 de maio da man da Real Filharmonía de Galicia, no que se interpretarán obras sobre textos de autores galegos coa estrea de Formiga, de Rubén Vizcaíno, precisamente a partir dun texto do libro A galiña azul de Casares -exemplar que tamén se poderá ver na exposición-.
O Concello de Ourense leva ademais, desde o mes de marzo, realizando visitas periódicas a escolares e a todo o mundo que así o solicite do Roteiro Casares, con parada nos escenarios emblemáticos da súa traxectoria.
O mural de Prego de Oliver que estaba no antigo Hotel Parque, cedido trala súa restauración para disfrute da cidade de Ourense
Ourense, 02 de marzo de 2017.-
O mural de Prego de Oliver que estaba no antigo hotel Parque foi cedido esta mañá para o disfrute da cidade de Ourense. O presidente-conselleiro delegado de Copasa, José Luis Suárez; e o alcalde de Ourense, Jesús Vázquez, asinaron esta mañá o contrato de comodato que materializa esta cesión por un período de 10 anos, revisable cada dous anos.
O mural “Neno con burro”, de 3,72m x 1,40m e de incalculable valor simbólico para a cidade, ocupará o hall principal do Auditorio Municipal logo dunha laboriosa e minuciosa labor de restauración. Máis dun ano de traballo para devolverlle o esplendor a esta peza, seriamente deteriorada e con abundantes desperfectos que presentaba polo paso do tempo e o seu emplazamento nun lugar inadecuado para a súa conservación. A delicadeza do óleo aplicado como unha acuarela queda agora restaurada grazas a esa complexa, custosa e esixente labor de restauración.
Por todo elo o alcalde, Jesús Vázquez, expresou a súa gratitude, en nome da cidade de Ourense por esta cesión: “José Luis Suárez foi o artífice desta recuperación para o disfrute de todos aqueles que amamos a arte. Co seu acto xeneroso, particular e privado, os ourensáns volveremos a revivir unha época e a admirar esta xoia, que ocupará o espazo expositivo do Auditorio Municipal, no hall principal. Con esta cesión engrandecerase máis se cabe un proxecto singular, novidoso e interdisciplinar como foi e sigue sendo “Prego: 100 anos”.
Jesús Vázquez concluiu sinalando que “Ourense hai moito tempo que tiña unha débeda moral con este grandísimo artista ourensán que é Prego de Oliver. E hoxe toda a cidade ten unha débeda de gratitude con José Luis Suárez”.
Pola súa banda, José Luis Suárez agradeceu ao alcalde de Ourense “pola súa receptividade, acollida e vontade de chegar a acordos polo ben común, pensando sempre en positivo”.
O Concello abre esta semana a terceira e última catalogación de obras de Prego, logo da clausura mañá da exposición de óleos na Sala Valente
Ourense, febreiro de 2017.-
A exposición, "Prego de Oliver e a captación do eterno. O óleo como materialización da súa plástica" chega mañá, 26 de febreiro, ao seu fin. Clausúrase así a última mostra expositiva sobre o autor na cidade.
Non obstante, o Centenario continúa as súas actividades cunha nova xornada de portas abertas para celebrar a terceira e última Fase de Catalogación de obras de Prego.con una nueva jornada de puertas abiertas para celebrar la Tercera y última Fase de Catalogación.
Dada a crecente solicitude de persoas interesadas, o equipo de traballo dirixido desde o Museo Municipal estima convinte a apertura desta nova e última fase de recepción de obras do artista, polo seu inestimable valor histórico-artístico
Ésta realizarase durante os días 1, 2 e 3 de marzo en horario de recepción de obra de 11 a 14h e de 16 a 19h, aberta a todo o público interesado en colaborar con obra do pintor. Do mesmo xeito, esta fase de catalogación será incluida na publicación para o enriquecemento do estudio realizado sobre o pintor e que será presentada ao término do Centenario -"Prego, 100 anos2- como colofón do mesmo.
Recuperado o mural Cacería, o primeiro de Prego de Oliver, realizado en 1946 para o vestíbulo do cine Mary
Ourense, 09 de febreiro de 2017. Cacería, o mural que Manuel prego de Oliver pintou en 1946 para o cine Mary, poderase contemplar na sala Valente logo dun minucioso proceso de recuperación. Da primeira época do artista, trátase dunha obra complexa de conxunto, narrativa e dirixida a un espazo público (tardaría oito anos máis en volver facer un mural, para a estación de tren do Carballiño). Ten unhas dimensións de catro metros de ancho e dous de alto, e poderá ser contemplada até o 26 de febreiro xunto aos outros 111 lenzos, bocetos e debuxos do artista que se mostran na Sala Valente.
O alcalde de Ourense, Jesús Vázquez, tivo palabras cariñosas para Manuel Prego, fillo do artista, e para Tere Amor, en representación da familia propietaria do Cine Mary -que ten máis obras de Prego na sala-. “Temos dobre motivo de alegría: por un lado, a de recuperar o esplendor de Prego de Oliver e, pola outra, a de recuperar un dos espazos afectivos da cidade, como é o cine Mary, patrimonio sentimental desta cidade”, dixo o rexedor. “Pechada como cine hai máis de 25 anos, rememoramos hoxe o seu vestíbulo contemplando esta obra, Cacería”.
Esta tarde, ás 20:00 horas, haberá unha conferencia titulada "Prego e a súa primeira pintura mural, restauración da obra Cacería", impartida por Natalia Figueiras (restauradora do mural xunto a Nieves Gómez) e Xabier Limia.
A exposición Prego, 100 anos continuará na sala Valente ata o vindeiro domingo 26 de febreiro
Ourense, xaneiro de 2016.
A exposición Prego de Oliver e a captación do Eterno. O óleo como materialización da súa plástica, dentro do proxecto expositivo 'Prego, 100 anos', seguirá aberta até o vindeiro domingo 26 de febreiro na sala Valente. Foi o éxito de asistencia -foron 13.500 os visitantes desde a súa inauguración, ademais de 900 escolares de entre 3 e 16 anos repartidos 36 visitas- así como a excelente valoración dos visitantes, especialmente durante o proceso de catalogación da súa obra, a que levou o goberno municipal a tomar esta decisión.
Pechadas xa as exposicións O obradoiro: espazo de creación e materialización práctica. A súa obra inédita, no Museo Municipal, e Prego de Oliver, un pintor de ideas e arquetipos. Do bosquexo á obra gráfica, na sala Afundación, os ourensáns poderán contemplar os 111 óleos que conforman a exposición durante todo este mes. A partir da semana que vén, ademais, poderanse contemplar na sala de vídeo do espazo expositivo os debuxos e murais que estiveron expostos na sala Afundación da nosa cidade.
A sala Valente, na rúa do Paseo 20, abre de martes a sábado en horario de 11:00 a 13:30 horas e de 18:30 a 21:30 horas, e os domingos de 11:00 a 13:30 horas.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl gl gl en gl gl en en gl pt en fr gl en gl en gl gl en es en pt en es

text:
Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - CENTRO MUNICIPAL ÁNGEL VALENTE
Aínda que de uso predominantemente cultural, como espazo expositivo, o Centro Cultural Ángel Valente acolle numerosas actividades de distintos ámbitos.
Neste espazo teñen tido lugar os Encontros Termais, organizados pola concellería de Termalismo - termalismo.ourense.es -, así como as xornadas Fabricando Ourense - lamolinera.org -, sobre coñecemento e novas tecnoloxías. Recentemente, ten acollido a Feira do Emprendedor de Ourense. Tamén é sede de celebración de foros, conferencias, así como numerosas actividades do Festival de Cine Internacional de Ourense.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl en gl en gl en gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
A Batalla de Flores, o sábado ás 20:00 horas, obriga a cortar a rúa Progreso entre 19:00 e 22:00 horas
Ourense, xuño de 2018.
A Batalla de Flores, que se celebra este sábado ás 20:00 horas, obriga a pechar a rúa do Progreso ao tráfico rodado desde as 19:00 até as 22:00 horas. As carrozas, que sairán da rúa Baixo Alameda cara ao Progreso, realizará un percorrido circular entre a glorieta de San Rosendo (no cruzamento con Xoán XXIII) e a Praza de Concepción Arenal.
Este peche súmase ao provocado polas orquestras emprazadas na mesma rúa, á altura da Alameda, desde as 18:30 horas, así coma ao da Avenida Pardo de Cela, por mor das atraccións infantís. A Policía Local realizará labores de desvío de tráfico e de información entre os condutores.
O Concello de Ourense, pola súa parte, prégalle comprensión á cidadanía e desculpas aos veciños e condutores afectados por esta actividade.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl gl gl gl gl en de de en de ceb en es gl gl gl gl en en gl pt en fr gl en gl en gl gl en es en pt en es

text:
Novas (Centro Histórico) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Os vigueses Maryland incorpóranse ao cartel das Festas
Ourense, 27 de xuño de 2018.
Maryland, formación viguesa recoñecida por emisoras como Radio3 (Grupo Revelación para “Disco Grande”, Disco do Ano para “180 graos”), Cadena Ser (“Mellor Directo” para o programa O Maketón) e o Festival Contempopránea (Grupo revelación), actuará nas festas de Ourense o sábado 30 de xuño, desde as 21:00 horas na Praza do Ferro. Substituirán a Esteban e Manuel, que caen do programa coa súa proposta de Electrocumbia.
A súa música de Maryland ensambla con acerto as melodías e os riffs de guitarra cun alto poder emotivo, con moita expresividade e frescura sobre o escenario. Con máis de 300 concertos ás súas costas, Maryland vén de editar co recoñecido selo Subterfuge o seu cuarto disco de estudo, Resplandor, o seu traballo máis valente en opinión da crítica.
Son dez cancións nas que se enfrontan, de maneira sincera e profunda, ás súas cicatrices, “animando a manterse en pé, a rexurdir como o Ave Fénix, a atopar luz nos recordos escuros”, segundo reza na súa promoción. Dez temas nos que falan arredor da súa música e relatan todo o que lles deu desde que comezaron nisto, dos seus desencantos tamén. Defenden que, para valorar algo en concreto, débese saborear tamén o amargo. Pero tamén da continuidade, do paso do tempo e de sentir ese “resplandor”.
O disco foi producido pola propia banda, gravado por Pancho Suárez de Lis nos Estudos Planta Sónica II de Vigo e mesturado por Santi García nos Estudos Ultramarinos de Sant Feliú de Guixols. Para o proceso de masterización volveron confiar en Victor García (Ultramarinos).
Get Cold Feet (Ernie, 2011)
Something to Share (Ernie 2012), single en vinilo 7"
Os anos mortos (Ernie, 2013)
Grupo Revelaciòn Nacional (Discogrande Radio 3 - Festival Contempopranea).
Premio 40 Principais  Maketón Estrela Galicia ao mellor directo.
Mellor disco nacional para o programa 180º de Radio 3.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl en gl gl en gl en gl en gl en gl en en gl en gl en gl en gl en gl en gl en gl en gl en gl en gl en gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Os concertos das orquestras foron a actividade máis seguida das últimas Festas de Ourense, onde máis de 65.000 persoas participaron nas propostas do Concello
Ourense, 2 de xullo de 2018.
Máis de 65.000 persoas participaron nos concertos e actividades propostas polo Concello de Ourense ao longo dos nove días das Festas de Ourense.
As verbenas na rúa Progreso foron a actividade máis concorrida. Segundo datos da Concellería de Cultura, máis de 32.500 persoas asistiron as actuacións das orquestras nos últimos catro días de festexos.
Os concertos da Orquestra Olympus (a madrugada do sábado ao domingo) e de París de Noia (a noite do domingo), foron as actividades máis numerosas destas festas, chegando a contar ambas coa presenza dunhas 10.000 persoas na rúa. A madrugada do venres ao sábado a Orquestra Panorama reuniu a 7.500 persoas; e o Combo Dominicano (na madrugada do xoves ao venres) a 5.000 asistentes.
Pola súa banda, por diante do escenario instalado na Praza Maior chegaron a pasar máis de 20.000 persoas (20.799) durante os oito concertos organizados no escenario principal dos festexos, o que supón que foron seguidos por unha media de 2.600 persoas.
O concerto máis multitudinario foi o dos Secretos, que chegou a encher o aforo, e que foi seguido tamén nas rúas no contorno da Praza Maior por un total de 4.375 fans.
Por encima da media tamén se situaron as actuacións do cordobés Antonio José, que foi seguido por 3.626 persoas; o grupo madrileño Seguridad Social, que  concitou a presenza de 3.367 asistentes e o concerto de Best Life e Sidonie, que  encheron a Praza Maior con 2.616 persoas.
Ao concerto de Xestreu e Treixadura acudiron  2.500 espectadores; á actuación de Andrés Suárez (tras o pregón) 2.445 persoas; a Guadi Galego e Ramón Mirabet, 1.000 persoas; e o concerto Sons da Auria foi seguido por preto de 900 persoas.
Este foi o espectáculo que tivo menos público, ao coincidir co horario de apertura de portas no Xardín do Posío para o concerto dos ourensáns Mitocondrias e de Rosendo, que superou as 3.100 persoas.
En total, ao longo destes días polo Xardín do Posío pasaron 5.400 persoas. O grupo Dvicio, que xurdiu coma un fenómeno das redes sociais, concitou a presenza de 900 espectadores; mentres que a última edición de Ourense Dance contou con 1.200 participantes.
Menos presenza tivo a Paint Party, o espectáculo de pintura e dj’s que tivo lugar o sábado, no que participaron 200 persoas, pero que se viu afectado pola intensa chuvia da xornada.
As treboadas condicionaron todo na última fin de semana, que era a que viña máis cargada de actividades. Así, a Batalla de Flores tivo que ser suspendida tras 30 minutos de percorrido e a pesares de contar con numerosa presenza de público nas rúas.
Tamén se suspendeu o Enofestival, para o que se habían vendido anticipadamente unhas 250 entradas.
Ademais a chuvia tamén obrigou a suspender os concertos previstos nas Prazas de San Martiño e do Ferro durante a fin de semana.  O resto das festas ambos recintos rexistraron cheos nos concertos programados entre as 20:00 e 21:00 horas.
Por ambos recintos pasaron unhas 1.700 persoas, a pesares de que algún músico, coma Indomable tivera que competir co partido da selección española.
Cando non choveu, tamén se rexistraron boas asistencias en forma de rúas cheas nas zonas do Mercado Medieval e das atraccións de feira (Remedios).
Polo resto, boas asistencias en Bispo Cesáreo. O espazo gastronómico das Foodtrucks encheu mesas e a praza, especialmente coincidindo coas actuacións musicais. Pola súa banda, os dous pases diarios do teatro de rúa, contaron cunha asistencia media por sesión dunhas 100 persoas (1.000 entre luns e venres).
No apartado deportivo, a exhibición da selección chinesa de wushu, onte domingo no Auditorio Municipal, foi seguida por 400 persoas.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es gl gl gl gl gl gl lt gl gl gl gl gl gl gl gl en en en en en en en sv fr de de fr fr fr sv en fr en ja fr de fr es nb fr de en en sv de de fr en fr it fr de en en en en en fr gl gl gl en gl es gl gl en en gl pt en fr gl en gl en gl gl en es en pt en es

text:
Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
Concello de Ourense - Cultura - CENTRO MUNICIPAL ÁNGEL VALENTE
A Sala Valente estrea exposición de Baldomero Moreiras
[26/02/2018]  Ourense, febreiro de 2018.-    Baixo o título “O eco das amazonas”, o artista ourensán Baldomero Moreiras, estrea unha mostra onde a Muller é a grande protagonista. A exposición, que permanecerá na Sala Valente ata o 29 de abril, enche o espazo expositivo de profundidade e promove unha reflexión sobre a autolesiva des... [+]
A Sala Valente acolle a exposición Materia infinita, do artista Xosé Cid
[22/11/2017]  Ourense, novembro de 2017. A Sala Valente acolleu a presentación da exposición Materia infinita, de Xosé Cid. Nesta mostra, que permanecerá aberta ata febreiro, o artista amosanos a súa evolución en materiais tradicionais da escultura galega, como o granito e madeira, mármore e bronce. A súa escultura é conservadora e amable, tanto... [+]
Axenda Centro Municipal Ángel Valente:
Seleccionar... Xaneiro Febreiro Marzo Abril Maio Xuño Xullo Agosto Septembro Outubro Novembro Decembro
ANTÓN FAILDE E A NATUREZA RECOÑECIDA
Centro Cultural Ángel Valente


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl it en gl en gl en gl en gl en gl gl en gl en gl en gl en gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
O Premio Xoán Manuel Pintos recoñece o labor a prol da lingua galega do proxecto Apego, no que participa o Concello de Ourense
Ourense, marzo de 2018
O programa Apego, no que participa o Concello de Ourense, recibiu esta semana o premio Xoán Manuel Pintos, que outorga o Concello de Pontevedra, en recoñecemento ao seu labor a prol da promoción da lingua galega. O xurado subliñou o labor levado a cabo desde a última edición por esta iniciativa “porque consegue sumar a miles de familias para que sexan activas na transmisión da lingua galega desde o berce, como lingua inicial das súas fillas e dos seus fillos”.
Apego é un programa que se desenvolve desde os servizos municipais de normalización lingüística a aquelas familias que se preparan para a chegada dunha crianza, ou que xa a teñen, acompañándoas na transmisión da lingua desde unha perspectiva integral, ao facilitar argumentos en positivo, achegar recursos, crear redes e comunidade e arroupar en definitiva a crianza en galego con arraigo, orgullo e identidade. O Servizo de Normalización do Concello de Ourense proporciónalles unha caixa de benvida á familias que agardan unha criatura ou acaban de tela e facilítanlle información das actividades que se desenvolven na nosa cidade e consellos para unha crianza en galego.
Apego propón o uso da lingua galega para crear vínculos coa familia, descubrir o mundo, asentar o arraigo á terra e crear redes que impulsen e arroupen o uso do galego coas crianzas. Dá a coñecer os recursos que existen e crea novos, para que as nenas e os nenos adquiran a lingua de maneira natural a través de contos, xogos, seres máxicos, adiviñas e cancións; crea comunidade para facilitar a presenza da lingua nos espazos de socialización dos primeiros anos de vida; e pula para que o futuro da lingua sexa tan forte e tan cheo de esperanza como as nenas, os nenos e as familias, que son a esencia do traballo a prol da lingua.
APEGO é un programa colectivo creado para fomentar e mellorar a transmisión do galego como lingua inicial. É un proxecto dos servizos de normalización lingüística dos concellos da Baña, A Coruña, Ames, Carballo, Carballiño, Carnota, Cee, Ferrol, Lugo, Mazaricos, Moaña, Muros, Narón, Negreira, Nigrán, Oleiros, Ourense, Ponteceso, Pontevedra, Ponteareas, Redondela, Rianxo, Ribadeo, Rois, Sada, Santiago de Compostela, Teo,Vigo, Vilagarcía de Arousa, Vimianzo e mais da Coordinadora de Traballadores/as de Normalización da Lingua.
Premios ao impulso da lingua galega en 3 modalidades
O Premio Xoán Manuel Pintos é unha iniciativa do Concello de Pontevedra co fin de facer recoñecemento público ao labor de impulso do uso da lingua galega e, ao mesmo tempo, manter viva a memoria do xurista e escritor Xoán Manuel Pintos, figura central do Rexurdimento e un dos pioneiros no compromiso coa defensa da lingua galega.
A entrega do premio tivo lugar no transcurso dunha gala celebrada o xoves, 15 de marzo, no Pazo de Mugartegui, na Praza da Pedreira, en Pontevedra
Nesta edición, ademais do premio ao programa Apego polo labor realizado na súa última edición, foron distinguidos tamén co premio ao traballo de xeito continuado ao longo de toda a traxectoria vital e profesional,  Vitoria Ogando e Anxo González Guerra, profesores de lingua e literatura galega que desenvolveron os seus anos de docencia en Pontevedra, transmitindo a ducias de xeracións de estudantes o seu amor pola lingua e o orgullo de termos lingua, historia e cultura propias.
Finalmente, entre todas as propostas presentadas pola cidadanía o xurado e resolveu premiar á Galipedia, a enciclopedia libre en galego pola súa promoción e normalización da lingua galega
O xurado estivo formado por Alberto Oubiña Piai, concelleiro de Normalización Lingüística; Beatriz Campos de Migallas Teatro e Luís Davila, premios Xoán Manuel Pintos no ano 2016; José Luís Rodríguez, representante da asociación cultural Os de Algures; Begoña Mayo, da asociación de veciños Eduardo Pondal; Elena Gallego Abad, do Colexio Profesional de Xornalistas de Galicia; Jorge Potel, do ENL do IES A Xunqueira II; Beatriz Corral Sánchez, representante da Administración autonómica- SXPL, e Concepción Cochón, técnica de normalización lingüística no Concello de Pontevedra.


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl gl gl en gl gl gl gl en gl gl gl en gl gl gl gl gl gl gl en gl gl en gl gl en gl en gl gl gl gl en gl en gl en gl en gl en gl en gl en gl en gl es gl gl gl gl gl gl gl en pt gl gl en en en gl gl gl en en gl pt en fr gl en gl en gl gl en es en pt en es

text:
Novas (Portada) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
Recibe as novas de Cultura
Vindeiros concertos da Banda Municipal de Ourense
Ourense, 21 de agosto de 2013.- Xa está dispoñible o soporte co calendario das actuacións da Banda Municipal de Música de Ourense, que se pode consultar no seguinte enlace. Os concertos reanudaranse a partir do mes de outubro, e se prolongarán ata finais de ano. En total a Banda Municipal ofrecerá 13 actuacións. En caso de que a climatoloxía sexa adversa, os concertos programados no exterior, trasladaranse ao Centro Cultural Jose Ángel Valente (Antigo edificio do Banco de España), na rúa do Paseo, nº 20.
Comezan as festas da Ponte
Ourense, xullo de 2013.- O programa de actividades das Festas da Ponte da comezo mañá mércores 24 coa celebración dun maratón de fútbol sala no CEIP Prácticas. Esta actividade deportiva será o primeiro dos actos dun programa que contará con propostas lúdicas, deportivas e relixiosas que se desenvolverán durante toda a semana.
A Sociedade Artística Cultural Recreativa La Troya, en colaboración da Concellería de Cultura do Concello de Ourense organizan as actividades. O programa inclúe un maratón de fútbol sala, concertos da Banda de Música Municipal de Ourense, actuacións de seis orquestras (días 25, 26 e 27), o concerto VI Ponterock (cos grupos Malagoiro, Skalingrado e Bastard on parade, o día 26), xunto coa animación de rúa a cargo de charangas, grupos de gaiteiros e xigantes e cabezudos. Tamén haberá unha sesión de fogos artificiais, o día 27 pola noite, entre a Ponte Romana e a Ponte do Milenio. As atraccións festivas estarán instaladas ata o domingo, día 28, que será o tradicional Día do Neno.
O pregón das festas será a cargo do alcalde de Ourense, Agustín Fernández, o xoves, 25 de xullo, ás 12 da noite, na rúa Gómez Franqueira.
Paralelamente ás festas, os días 22 a 27 desenvólvese o Torneo de Padel A Ponte 2013, nas instalacións do club Padel 21. Xunto coas actividades lúdicas e festivas, desenvolveranse os actos litúrxicos, entre os que salienta a misa e procesión na honra de Santiago Apóstol (o xoves, 25), na que participarán a Banda de Música Municipal e a Banda de Gaitas da Deputación, e a misa na honra de San Xoaquín e Santa Ana (día 26) cantada pola Coral de Ruada.
O Gabinete dun afeccionado, nova exposición que albergará a sala I do Museo Municipal ata setembro
Ourense, 10 de xullo de 2013.- Esta mañá presentouse unha nova exposición que estará os meses de xullo e agosto na Sala I do Museo Municipal. Trátase de Gabinete dun afeccionado, que comprende traballos de máis de 26 protagonistas dun proxecto colectivo que mistura arte e literatura. Entre éstos, 14 son os artistas que expoñen as súas obras – o resto son colaboracións literarias -. A exposición está comisariada por Xosé Carlos Seoane e Rosendo Cid.
Á presentación asistiron o alcalde de Ourense, Agustín Fernández, e a concelleira de Cultura, Ana Garrido, que estiveron acompañados pola Directora de Áreas Expositivas, Eva Torres, e algúns dos protagonistas desta exposición.A inauguración terá lugar esta tarde ás 20.00 h, e ata o 1 de setembro os visitantes poderán contemplar diferentes técnicas de amosar o arte cun engadido literario. Deste xeito, nos ofrecen unha complexa e variada interpretación que toma como punto de partida o libro de Georges Perec: El gabinete de un aficionado (Historia dun cadro), de Editorial Anagrama, e que nos permiten sumerxir no fondo do traballo dunha grande proxección temporal duns creadores que senten a máis auténtica vivenza artística.En definitiva xuventude con contemporaneidade artística, que nos ofrece un interesante compendio nesta sala do Museo e que poderemos gozar neste período artisticamente estival.
A Compañía Nacional de Danza de Costa Rica visita Ourense este fin de semana
O venres no Auditorio a partir das 22.00 h actuará xunto co espectáculo de Danza VACUO de Maruxa Salas
O sábado terá lugar unha actuación na Praza Maior dentro do III festival de danza Corpo á terra
Ourense, 4 de xullo de 2013.- Tras a presentación da III Edición do festival de Danza Corpo á terra que comeza esta tarde en Ourense, hoxe tocoulle o turno a Compañía Nacional de Danza de Costa Rica, que nos trae un espectáculo que poderemos ver mañá no Auditorio Municipal e o sábado na Praza Maior. A actuación do Auditorio Municipal comezará a partir das 22.00 h e ten un prezo de 8 €. O sábado, o espectáculo pon o peche a este III edición do festival de danza Corpo á terra.
A Compañía Nacional de Danza de Costa Rica levará ao Auditorio Municipal unha actuación xunto ao espectáculo de Danza VACUO de Maruxa Salas. VACUO o forman trece intérpretes en escena, música de Berrogüetto, e máis de trinta profesionais técnicos para convidarnos a unha reflexión metafórica sobre a vida. A autora plantexa a busca dun mesmo, dos espazos de rexeneración, de liberdade e de descubrimento.
VACUO creouse para o Centro Coreográfico Galego no ano 2006, e fixéronse máis de 60 representacións por toda España. Agora, despois de 6 anos, a ourensá Maruxa Salas volve a montar a súa obra VACUO para a Compañía Nacional de Danza de Costa Rica, gracias á colaboración co Ministerio de Cultura e Xuventude de Costa Rica. Neste caso o espectáculo poderase ver en Ourense, este fin de semana, e en Santiago de Compostela o videiro martes.
A xira de VACUO, xunto coa Compañía Nacional de Danza de Costa Rica, está producida por SólODOS, unha plataforma cultural consolidada a través dos anos, e que ten nas artes escénicas e na creación contemporánea o seu campo principal de traballo.
A partir de mañá xoves comeza Corpo á Terra, III festival de danza e artes do corpo en Ourense
Entre o xoves e o sábado celebraranse máis de 15 actividades relacionadas coa danza en distintos puntos da zona histórica
Ourense, 3 de xullo de 2013.
Esta mañá presentouse a III Edición de Corpo á Terra, o festival de danza e artes do corpo en Ourense, que terá lugar os vindeiros 4, 5 e 6 de xullo. Este festival está composto por actividades que desenvolveranse durante os tres días pola tarde en distintos espazos da cidade, sobre todo prazas da zona histórica.
Na presentación estivo a concelleira de Cultura, Ana Garrido, acompañada polas organizadoras Marta Alonso e Begoña Cuquejo. Este festival conta coa colaboración do Concello de Ourense, a través da concellería de Cultura. A maioría das actividades son gratuítas, e entre elas está unha actuación de danza no recén aberto Claustro de San Francisco – o sábado ás 21.30 h -, a cargo de Maruxa Salas e Enrick Jiménez co espectáculo Sólodos. O peche desta III edición será na Praza Maior – tamén o sábado a partir das 22.30 -, coa actuación de danza da Compañía Nacional de Costa Rica, Breakdance coa Vella Escola + Vj: m2hauser visual e o concerto de La dolorosa compañía.
O mercado medieval, o teatro na rúa e os concertos, as tres actividades con maior afluencia de público do programa das Festas de Ourense 2013
-Unhas 30.000 persoas se achegaron ao Mercado Medieval entre o xoves e o domingo
-A concelleira de Cultura, Ana Garrido, valorou esta mañá a participación nas festas e amosou a súa satisfacción por “conseguir crear atractivos para que participasen todos os públicos, e dinamizar os espazos máis emblemáticos da cidade”
-En dous días de Derrame Rock asistiron máis de 15.000 persoas, e ao concerto de Melendi, unhas 7.500
Ourense, 1 de xullo de 2013
Os fogos artificiais puxeron onte, un ano máis, o colofón ao programa de actividades das Festas de Ourense 2013 que organiza a Concellería de Cultura. A concelleira Ana Garrido, acompañada do ténico de Cultura, Manuel Freire, valorou esta mañá moi positivamente a afluencia de público e participación nas festas, que este ano ofreceron propostas aos cidadáns durante dez días.
A concelleira salientou a continua actividade e oferta de propostas nas zonas máis emblemáticas da cidade, especialmente na Praza Maior, na Praza de San Martiño, na Praza de San Marcial e no Xardín do Posío, que se convertiron nos “mellores escenarios posibles” para acoller os concertos e demáis actividades.
Garrido destacou a “ampla oferta que ofrecemos para todos os públicos”, e mencionou o congreso Ludaria, os títeres, a animación de rúa, e o microteatro, así como a actividade contínua no Casco Histórico da cidade.
Entre as actividades con máis afluencia do programa a concelleira puxo en relevancia “o mercado medieval, polo que pasaron unhas 30.000 persoas, o teatro e animación de rúa, e os concertos, entre os que sobresaíu o do artista internacional Eli Paperboy Reed, unha aposta querida e buscada, coa oportunidade que supón como proxección da nosa cidade fóra”. A concelleira fixo especial mención ao cumprimento de dúas asignaturas pendientes, coincidindo coa celebración das festas: a reapertura do claustro de San Francisco e da sala municipal José Ángel Valente, do Banco de España,
Finalmente, rematou a súa intervención agradecendo a participación activa e respectuosa dos cidadáns, e aos organizadores do concerto de Melendi e o Derrame Rock, “que impulsan a cidade cara fora”.
Máis de 15.000 asistentes ao Derrame Rock
Enrique Granda, organizador do Festival Derrame Rock e do concerto de Melendi, fixo balance das dúas actividades “que superaron as expectativas iniciais”. O Derrame contou coa participación de máis de 15.000 persoas (6.000 o venres e 9.700 o sábado), e o concerto de Melendi cuns 7.500 asistentes. As dúas actividades se desenvolveron sen incidentes e coa colaboración do público, “que contribuíu a que o concerto de Los Suaves se convertise nun acontecemento histórico e irrepetible”.
Los Suaves “La Reunión”, prato forte do festival Derramerock
- Os organizadores celebran a expectación que está xenerando o festival, que será os días 27 e 28 de xuño en Benposta
- O concerto de Melendi, que o venres da inicio ás Festas de Ourense, xa leva máis de 6.500 entradas vendidas
Ourense, 19 de xuño de 2013
A falta de dous días para o comezo das Festas de Ourense deste 2013, esta mañá tivo lugar no Salón de Plenos unha rolda de prensa na que se avanzaron detalles da programación do Festival Derramerock, que se celebrará en Benposta o venres 27 e o sábado 28 de xuño
Nesta presentación, o alcalde de Ourense, Agustín Fernández, e a concelleira de Cultura, Ana Garrido, estiveron acompañados do director do festival, Enrique Granda e por Charli Domínguez, compoñente do grupo Los Suaves. O director do festival, avanzou detalles da montaxe que comezará a partir de mañá. Esta XVIII edición do Derramerock, que contará con máis de 4.000 m2 de carpas, xa esgotou as habitacións de varios hoteis da cidade. A maiores, Enrique Granda, aclarou que para o concerto de Melendi xa vendeu máis de 6.500 entradas.
Posteriormente, Charli Dominguez, pasou a falar de “La Reunión”, concerto – homenaxe ao grupo ourensán Los Suaves, que se celebrará o sábado dentro do festival, e polo que pasarán a maioría dos compoñentes da mítica formación durante estes máis de 30 anos de existencia. Los Suaves “La Reunión”, será unha actuación no que os membros pasados da banda se están a implicar con ensaios dende fai semanas, para ofrecernos o mellor dos concertos. Como destaca o propio Charli, baixista do grupo, “un deses concertos no que pasado o tempo un poderá decir que estivo alí”.
Pola súa banda, o alcalde de Ourense, Agustín Fernández, agradeceu a implicación dos organizadores, e subliñou o compromiso para conseguir obxectivos adaptando os recursos existentes. E puxo o exemplo no Derramerock, onde con menos orzamento, Ourense terá un evento de primeiro nivel, que atrae a moita xente a cidade, ademáis do concerto de Melendi.
Presentadas as Festas de Ourense deste 2013
Ourense, 13 de xuño de 2013.- Esta mañá presentouse o programa das Festas Maiores de Ourense deste 2013. Entre os días 21 e o 30 de xuño a nosa cidade albergará numerosas actividades pensadas e programadas para a diversión de todos os públicos. O venres 21 terá lugar o pregón a cargo do escritor e xornalista ourensán Camilo Franco, e a continuación haberá unha actuación de Vocal Tempo. Ao longo destes días de festa, teremos títeres, teatro de rúa, microteatro, danza, e numerosos concertos. Todo esto pódese consultar no programa completo.
A continuación, adxuntamos o myspace do cantante e guitarrista de soul Eli Paperboy, que ofrecerá no Xardín do Posío unha das actuacións musicais máis destacadas da programación das Festas.
Páxinas: Primeiro ... 62 63 64 65 66 ... Último


langs: gl gl gl en gl en es es es gl pt gl gl gl gl gl gl gl gl gl gl gl gl gl gl gl gl gl gl gl gl gl en es lt gl nl gl gl gl gl gl gl gl gl gl gl en en gl pt en fr gl en gl en gl gl en es en pt en es

text:
Normalización Lingüística (Novas) - Concellaría de Cultura de Ourense
MUSEO MUNICIPAL E OUTROS ESPAZOS EXPOSITIVOS
CICLO FESTIVO E FESTIVAIS
CICLO FESTIVO DE OURENSE
FESTIVAIS E OUTRAS ACTIVIDADES
OUTRAS FESTAS E AUTORIZACIÓNS
OUTRAS FESTAS DA CIDADE
Recibe as novas de Cultura
directamente no teu email
O Auditorio iniciará este venres a súa programación de espectáculos para bebés dentro do programa Apego
A programación para bebés volverá ao Auditorio de Ourense este venres, 2 de febreiro da man de Raquel Queizás, que representará Nanocontos, pequenos relatos da vida cotiá interpretados por animais. Esta actividade forma parte do programa Apego, dirixido a familias e crianzas de 0 a 6 anos, que ten como finalidade fomentar a socialización en galego, a través de contos e música.
Nanocontos é un espectáculo que estimula as habilidades de percepción espacial e a psicomotricidade dos bebés (de ata 3 anos) a través de pequenas historias adaptadas para captar o seu interese. Cóntanos que cada día é unha nova aventura chea de cousas que aprender mentres xogan coas cores, as formas e a música, xa que cando se é tan pequeno até as cousas máis sinxelas se converten en todo un reto. Haberá dúas funcións de 40 minutos ás 18.00 e ás 19.00 horas. As entradas para crianzas de 0 a 6 anos son gratuítas. As restantes pódense adquirir na venda anticipada por 3€, ou no Auditorio o propio día, a 4€.
As actividades do programa Apego continuarán o primeiro venres de cada mes, no Auditorio. As próximas citas serán o 2 de marzo, con “Os contos do chupete” de Migallas, o 6 abril con “Tilintilonia” do Baúl da tía Tola, o 4 maio con “Puño Puñete” de Baobab e o 1 de xuño con “Letras e notas” de Magín Blanco, sempre con dúas sesións, ás 18.00 e ás 19.00horas.
Caixa de benvida, información e consellos para as familias
Apego é un programa que se desenvolve desde os servizos municipais de normalización lingüística a aquelas familias que se preparan para a chegada dunha crianza, ou que xa a teñen, acompañándoas na transmisión da lingua desde unha perspectiva integral, ao facilitar argumentos en positivo, achegar recursos, crear redes e comunidade e arroupar en definitiva a crianza en galego con arraigo, orgullo e identidade.
O Servizo de Normalización do Concello de Ourense proporciónalles unha caixa de benvida á familias que agardan unha criatura ou acaban de tela e facilítanlle información das actividades que se desenvolven na nosa cidade e consellos para unha crianza en galego.